ΨΗΦΙΣΜΑ ΤΟΥ ΣΥΜΒΟΥΛΙΟΥ της 13ης Δεκεμβρίου 1993 σχετικά με τους μελλοντικούς προσανατολισμούς του προγράμματος "Η Ευρώπη κατά του καρκίνου" μετά την αξιολόγησή του για το διάστημα 1987-1992 (94/C 15/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

Εκτιμώντας:

το άρθρο 3 παράγραφος 2 της απόφασης 90/238/Ευρατόμ, ΕΚΑΧ, ΕΟΚ του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου της 17ης Μαΐου 1990, για την ανάληψη σχεδίου δράσης 1990-1994 στα πλαίσια του προγράμματος "Η Ευρώπη κατά του καρκίνου" (1),

την έκθεση περί της αξιολόγησης της αποτελεσματικότητας των δράσεων που αναλαμβάνονται στα πλαίσια του προγράμματος "Η Ευρώπη κατά του καρκίνου" 1987-1992, την οποία υπέβαλε Επιτροπή στις 23 Μαρτίου 1993,

ΑΝΑΓΝΩΡΙΖΕΙ τη σημασία του προγράμματος, το οποίο διατηρεί σήμερα απολύτως την αξία του, ιδίως επειδή έχει καταλυτική και ενισχυτική επίδραση στις δράσεις που αναλαμβάνονται στα κράτη μέλη για την πάλη εναντίον αυτής της μάστιγας,

ΕΚΤΙΜΑ ότι η υποστήριξη σχεδίων τα οποία υλοποιούνται στα κράτη μέλη καθώς και η πραγματοποίηση κοινοτικών δράσεων αποτελούν μια κατάλληλη προσέγγιση για την εφαρμογή του προγράμματος,

ΕΠΙΜΕΝΕΙ, ωστόσο, ότι είναι ανάγκη να ορισθούν εκ νέου και να ενισχυθούν, σύμφωνα με τα προβλεπόμενα στο πρόγραμμα, οι μορφές συνεργασίας μεταξύ της Επιτροπής και των κρατών μελών και, ως ένα από τα διαθέσιμα προς τούτο μέσα, να εξασφαλισθεί καλύτερος συντονισμός μεταξύ των διαφόρων επιτροπών του προγράμματος, ενισχύοντας τον ρόλο της σημερινής συμβουλευτικής επιτροπής,

ΚΑΛΕΙ την Επιτροπή να υποβάλει εγκαίρως σχέδιο για το τρίτο σχέδιο δράσης, λαμβάνοντας υπόψη το ψήφισμα του Συμβουλίου της 27ης Μαΐου 1993 για τη μελλοντική δράση στον τομέα της δημόσιας υγείας και τους στόχους και τις βελτιώσεις που περιλαμβάνονται στο παράρτημα.

(1) ΕΕ αριθ. L 137 της 30. 5. 1990, σ. 31.

ΠΑΡΑΡΤΗΜΑ

Ι. ΤΟΜΕΙΣ ΔΡΑΣΕΙΣ Α. ΠΡΩΤΟΓΕΝΗΣ ΠΡΟΛΗΨΗ

Το Συμβούλιο αποδίδει υψηλή προτεραιότητα στις δράσεις πρωτογενούς πρόληψης για τις οποίες η Κοινότητα δύναται να συνεχίσει να δίδει ώθηση στις εθνικές δράσεις.

1. Ενημέρωση

α) Στόχος:

βελτίωση των γνώσεων του ευρωπαίου πολίτη σχετικά με την πρόληψη του καρκίνου ώστε να παρακινηθεί να αποκτήσει συνήθειες υγιεινής ζωής, ιδίως μέσω της διάδοσης του Ευρωπαϊκού Κώδικα.

β) Βελτιώσεις:

- μέριμνα για τη σωστή διάδοση των πληροφοριών,

- βελτίωση της ποιότητας των ανταλλαγών πληροφοριών μεταξύ κρατών μελών για τις δράσεις πρόληψης του καρκίνου,

- καλύτερη προσαρμογή των ενημερωτικών εκστρατειών με βάση ειδικές κατηγορίες πληθυσμού.

2. Αγωγή υγείας

α) Στόχος:

ανάληψη έγκαιρης δράσης στον πληθυσμό, ιδίως στους νέους και τα παιδιά, με στόχο να προωθηθεί η υιοθέτηση συνηθειών υγεινής ζωής.

β) Βελτιώσεις:

- ανάληψη συμπληρωματικών προσπαθειών για την εφαρμογή βασικών προγραμμάτων αγωγής υγείας, τα οποία δίδουν προτεραιότητα στην αντικαπνιστική εκστρατεία και επιμένουν ιδίως για την υγιεινή διατροφή,

- συντονισμός των δράσεων που διεξάγονται στα πλαίσια του προγράμματος κατά του καρκίνου με τις δράσεις άλλων προγραμμάτων, ιδίως δε προγραμμάτων διεθνών οργανισμών που περιέχουν μέρος περί αγωγής υγείας,

- ενθάρρυνση της καινοτομίας στη συνεχή κατάρτιση των εκπαιδευτικών και λοιπών υπευθύνων της αγωγής υγείας.

Β. ΔΕΥΤΕΡΟΓΕΝΗΣ ΠΡΟΛΗΨΗ

Το Συμβούλιο αναγνωρίζει ότι οι δράσεις της Κοινότητας σ'αυτόν τον τομέα επέτρεψαν τη διάδοση στο σύνολο της Κοινότητας των γνώσεων και εμπειριών τις οποίες εμπέδωσαν ορισμένα κράτη μέλη.

α) Στόχος:

συμβολή, με την κοινοτική δράση, στην ανάπτυξη και την εφαρμογή αποτελεσματικών συστημάτων ανίχνευσης, λαμβάνοντας υπόψη τις ιδιαιτερότητες κάθε κράτους μέλους.

β) Βελτιώσεις:

- διάδοση των κατάλληλων πρακτικών, με βάση τις εκπονηθείσες κατευθυντήριες γραμμές για τον ποιοτικό έλεγχο της έγκαιρης διάγνωσης και ανίχνευσης καρκίνων,

- βελτίωση της ποιότητας της ανίχνευσης μέσω της συνεχούς κατάρτισης,

- συνέχιση της μελέτης της αποτελεσματικότητας και της ακρίβειας της ανίχνευσης, λαμβάνοντας υπόψη τα ιδιαίτερα χαρακτηριστικά κάθε κράτους μέλους.

Γ. ΑΛΛΕΣ ΔΡΑΣΕΙΣ

Το Συμβούλιο υπογραμμίζει ότι είναι σημαντικό να συνεχισθεί η ανάληψη σε κοινοτικό επίπεδο στους τομείς της έρευνας, των επιδημιολογικών μελετών, των φροντίδων και της κατάρτισης.

1. Έρευνα

α) Στόχος:

ανάπτυξη των γνώσεων για τα αίτια, την πρόληψη και τη θεραπεία του καρκίνου.

β) Βελτιώσεις:

- η κοινοτική δράση σ' αυτόν τον τομέα να γίνει πιο κατανοητή για τα κράτη μέλη και να γίνει εμφανής η συνεισφορά των ερευνητικών δραστηριοτήτων στο πρόγραμμα, ιδίως με τη διάδοση και την αξιοποίηση των αποτελεσμάτων,

- να ενισχυθούν η βασική έρευνα και οι δραστηριότητες που συνδέουν τη βιοΐατρική έρευνα με την κλινική έρευνα,

- να ενισχυθεί η συνεργασία μεταξύ των κρατών μελών μέσω της αυξημένης συμμετοχής σε ευρωπαϊκά δίκτυα έρευνας και των ανταλλαγών νεαρών ερευνητών,

- να ενισχυθεί η συνεργασία με τις διεθνείς οργανώσεις που ασχολούνται με την έρευνα του καρκίνου.

2. Καταγραφή του καρκίνου και επιδημιολογικές μελέτες

α) Στόχος:

σε συνεργασία ιδίως με την ΠΟΥ να διευκολυνθεί η συγκέντρωση αξιόπιστων και συγκρίσιμων δεδομένων σχετικά με τον αριθμό των καρκίνων ώστε να επιτευχθεί η εποπτεία της μάστιγας, να καθορισθούν οι τάσεις και να εκπονηθούν επιδημιολογικές μελέτες σε ευρωπαϊκή κλίμακα.

β) Βελτιώσεις:

- ενίσχυση των δεσμών μεταξύ των μητρώων καρκίνων που ήδη υπάρχουν στα πλαίσια του δικτύου Ευρώπη,

- ενθάρρυνση της υλοποίησης επιδημιολογικών μελετών για τους κινδύνους που συνδέονται με τον καρκίνο.

3. Περίθαλψη

α) Στόχος:

να προωθηθεί η συνεργασία μεταξύ των κρατών μελών σε θέματα ελέγχου της ποιότητας της περίθαλψης, των ανακουφιστικών φροντίδων και της ανάληψης των δαπανών του ασθενούς.

β) Βελτιώσεις:

- να ενισχυθεί η ανταλλαγή εμπειριών και η διάδοση των καλύτερων πρακτικών και γνώσεων σε ευρωπαϊκή κλίμακα,

- να προωθηθεί η ανταλλαγή εμπειριών σχετικά με τον τρόπο με τον οποίο τα σχετικά με την ενημέρωση του ασθενούς, την ανάληψη των δαπανών του, και την ψυχοκοινωνική του παρακολούθηση περιλαμβάνονται στις φροντίδες που του παρέχονται,

4. Κατάρτιση

α) Στόχος:

συμβολή στη βελτίωση της κατάρτισης των επαγγελματιών της υγείας σε θέματα καρκίνου.

β) Βελτιώσεις:

- ενίσχυση της συμμετοχής στα δίκτυα κατάρτισης (βασικής και συνεχούς) των επαγγελματιών της υγείας στην καταπολέμηση του καρκίνου,

- διευκόλουνση της κινητικότητας στη διάρκεια της κατάρτισης,

- προώθηση της συνεκτίμησης των ψυχοκοινωνικών πτυχών στην κατάρτιση των επαγγελματιών της υγείας οι οποίοι συμμετέχουν στην καταπολέμηση του καρκίνου.

ΙΙ. ΤΑ ΜΕΣΑ Το Συμβούλιο εξακολουθεί να υποστηρίζει μια σφαιρική προσέγγιση της καταπολέμησης του καρκίνου με τη χρησιμοποίηση, στα πλαίσια της κοινοτικής δράσης, πολλών συμπληρωματικών μέσων εκ των οποίων τα κάτωθι αναφερόμενα:

Α. ΝΟΜΙΚΑ ΜΕΣΑ

α) Στόχος:

ενίσχυση, με τα νομικά μέσα που θεσπίζει το Συμβούλιο, της πολιτικής δημόσιας υγείας κάθε κράτους μέλους στον τομέα της πρόληψης, ιδίως όταν πρόκειται για παρότρυνση του πληθυσμού να υιοθετήσει έναν υγιή τρόπο ζωής και να δημιουργήσει περιβάλλον ευνοϊκό γι' αυτήν την προσπάθεια.

β) Βελτιώσεις:

- Ώθηση, από την κοινοτική δράση σ' αυτόν τον τομέα, της δράσης που αναλαμβάνουν τα κράτη μέλη,

- ενίσχυση της συνεκτίμησης των υγειονομικών πτυχών στις κοινοτικές πολιτικές, με ιδιαίτερη έμφαση στους παράγοντες οι οποίοι ενδέχεται να είναι καρκινογόνοι.

Β. ΟΙΚΟΝΟΜΙΚΑ ΜΕΣΑ

α) Στόχος:

ενίσχυση της καταλυτικής επίδρασης της κοινοτικής δράσης στη δράση των κρατών μελών.

β) Βελτιώσεις:

- διάθεση των κατάλληλων μέσων για να συνεχισθεί η καταπολέμηση του καρκίνου, συμπεριλαμβανομένης της έρευνας για τον καρκίνο,

- υποβολή των κριτηρίων που εγγυώνται τη συνοχή του συνόλου του προγράμματος στις διάφορες επιτροπές πριν από την επιλογή των σχεδιών,

- στενή συνεργασία με τα κράτη μέλη για την απλούστευση και την επιτάχυνση των διαδικασιών χρηματοδότησης για τη διαχείριση του προγράμματος καθώς και διασφάλιση της καλύτερης γνώσης τους.

Γ. ΣΥΝΕΡΓΑΣΙΑ

α) Στόχος:

ενίσχυση της συνεργασίας μεταξύ όλων των φορέων που συμμετέχουν στο πρόγραμμα.

β) Βελτιώσεις:

- ενίσχυση και επέκταση των υπαρχόντων δικτύων και των προτύπων σχεδίων,

- ενίσχυση της συνεργασίας με τους διεθνείς οργανισμούς τους αρμόδιους σε θέματα που αφορούν την καταπολέμηση του καρκίνου,

- ανάπτυξη της επικοινωνίας και της συνεργασίας μεταξύ του προγράμματος και των αρχών των κρατών μελών των αρμόδιων σε θέματα που αφορούν την καταπολέμηση του καρκίνου,

- εξασφάλιση της ενημέρωσης των κρατών μελών όσον αφορά το σύνολο των σχεδίων.

ΙΙΙ. ΜΕΘΟΔΟΣ ΑΞΙΟΛΟΓΗΣΗΣ ΤΟΥ ΠΡΟΓΡΑΜΜΑΤΟΣ Το Συμβούλιο έχει επίγνωση ότι είναι αναγκαίο να διευκρινιστούν οι στόχοι που είχαν οριστεί με την απόφαση του 1990 ώστε να βελτιωθεί η αποτελεσματικότητα της αξιολόγησης του προγράμματος.

α) Στόχος:

το πρόγραμμα να αξιολογείται συνεχώς, ιδίως επ' ευκαιρία της υποβολής της ετήσιας έκθεσης πεπραγμένων, σε σχέση με την αποτελεσματικότητα των αναληφθεισών δράσεων και την υλοποίηση των στόχων που ορίζονται ανωτέρω.

β) Βελτιώσεις:

- οι ενέργειες να γίνοντα με βάση ενδιάμεσους στόχους για τους οποίους υπάρχει σύγκλιση απόψεων εντός της Κοινότητας,

- να καταβληθεί μέριμνα ώστε να περιληφθεί διαδικασία αξιολόγησης ήδη στη φάση εκπόνησης των δράσεων,

- να τηρούνται οι προθεσμίες υποβολής της αξιολόγησης.